b'\n_START_ARTICLE_\nVardarska ofenziva\n_START_PARAGRAPH_\nVardarska ofenziva koja se odvijala izme\xc4\x91u 14. i 29. rujna 1918. godine bila je posljednja velika vojna operacija na solunskome boji\xc5\xa1tu tijekom Prvoga svjetskoga rata._NEWLINE_Nakon mnogo priprema multinacionalna Isto\xc4\x8dna savezni\xc4\x8dka armija (vojnici Srbije, Francuske, Gr\xc4\x8dke, Velike Britanije i Italije) bila je u stanju probiti se kroz neprijateljske linije (vojnici Bugarske i Njema\xc4\x8dke) u bitci kod vrha Dobro Pole na granici Makedonije i Gr\xc4\x8dke 14. i 15. rujna._NEWLINE_Nakon ove pobjede, vojska Antante nastavila je put i osloba\xc4\x91ala. Dana 21. rujna oslobo\xc4\x91en je makedonski grad Demir Kapija, 23. rujna oslobo\xc4\x91en je Prilep, 25. Kru\xc5\xa1evo, 26. Veles i kona\xc4\x8dno 29. rujna oslobo\xc4\x91eno je Skoplje. Njema\xc4\x8dka 11. armija pobjegla je prema sjeverozapadu u smjeru Tetova, dok je bugarska vojska krenula prema Sofiji._NEWLINE_Nakon ove ofenzive dogodila se kapitulacija Bugarske, \xc4\x8dime se odlu\xc4\x8dno promijenio strate\xc5\xa1ki i operativni odnos snaga protiv Sredi\xc5\xa1njih sila.'